Okuziikibwa kwa Nnaabakyala wa Bungereza Elizabeth Owookubiri. Nnaabakyala wa Bungereza era oyinza okumuyita Kkwini Mary Elizabeth Owookubiri yava mu bulamu bw’ensi eno ng’ennaku z’omwezi munaana Ogwomwenda nkumi bbiri mu abiri mu ebiri e Balmoral mu ggwanga lya Scotland. Yali aweza emyaka kyenda mu mukaaga be ddu era nga ye mufuzi w’ensikirano akyasinze okulamula ebbanga eddene, anti yafugira emyaka nsanvu n’ennaku bibiri mu kkumi na nnya be ddu! Yasikirwa mutabani we Charles Owookusatu. Omubiri gwa Kkwini gwasooka kuleetebwa mu Lutikko mu kibuga Edinburg gye yasula ekiro kya nga kkumi na bbiri okutuuka enkeera gye gwaggyibwa ate okutwalibwa e London mu Westminster gye gwabeera ennaku ezaawerera ddala ttaano okutuuka nga kkumi na mwenda. Abakungubazi abasoba mu mitwalo esatu mu enkumi ssatu be baakuba eriiso evvannyuma ku ssanduuko ya Kkwini mu kibuga Edinburg ng’ate emitwalo abiri mu etaano be baasimba ennyiriri okumulabako e London. Obwakabaka bwa Bungereza bwassaawo ennaku kkumi ez’okukungubagira Nnaabakyala. Waaliwo okusaba mu Westminster Abbey okwaddirirwa okukumba okutuuka e Wellington Arch omwali abakuumaddembe enkumi ssatu ng’ate abantu akakadde kalamba be baali beerolera ku bigenda mu maaso mu makkati g’ekibuga London. Olwava awo, enjole ya Nnaabakyala yatwalibwa e Windsor wakati mu kukumba nate era nga kwaddirirwa okumusabira nate mu kkanisa ya Saint George e Windsor. Akawungeezi ako kennyini Kkwini yaganzikibwa okumpi ne bba, Omulangira Phillip mu ssinzizo lya King George Owoomukaaga mu kusaba okwetabwamu ab’enju ye bokka. Olunaku luno lwali lwa kuwummula mu Bwakabaka bwa Bungereza bwonna ssaako amawanga agaaliko amatwale ga Bungereza ng’era abeebitiibwa bangi ddala wamu n’abakulembeze b’amawanga okwetooloola ensi baaliyo wakati mu byokwerinda ebyali tebirabwangako mu Bungereza. Okukungubaga n’okuziika Kkwini kuteeberezebwa okuba nga gavumenti ya Bungereza yakusaasaanyaako obukadde bwa pawundi kikumi nkaaga mu bubiri be ddu era nga kuteeberezebwa okuba nga gwe mukolo ogukyasinze okulabibwa ku terefayina nga gumenyawo embaga y’omulangira William ne munne Catherine Middleton.